ธอส.ปิดคดียักยอกเงินสั่งตั้งสำรอง250ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ประธาน ธอส. ไฟเขียวควักเงินธนาคารโปะความเสียหายจากการทุจริต หลังจากตามกลับมาได้ไม่ครบ 
นายอารีพงศ์ ภู่ชอุ่ม ปลัดกระทรวงการคลัง ประธานคณะกรรมการธนาคารอาคารสงเคราะห์ (ธอส.) เปิดเผยว่า ธนาคารได้ตั้งสำรองความเสียหายจากการทุจริตของนายสมเกียรติ ปัญญาวรคุณเดช อดีตพนักงานของ ธอส. ที่ยักยอกเงินจากธนาคารถึง 499 ล้านบาท เนื่องจากมีส่วนที่ยังไม่สามารถตามเงินคืนมาได้ประมาณ 250 ล้านบาท
ก่อนหน้านี้ เจ้าหน้าที่ตำรวจพยายามยึดทรัพย์ทั้งรถยนต์และบ้านของนายสมเกียรติ แต่ก็ไม่พอกับความเสียหายที่เกิดขึ้น
ประธาน ธอส. กล่าวว่า เหตุผลที่ธนาคารต้องรับผิดชอบความเสียหายที่เกิดขึ้น เพราะจากผลการสอบสวนผู้บริหารระดับสูงไม่ว่าจะเป็นนายขรรค์ ประจวบเหมาะ อดีตกรรมการผู้จัดการในสมัยนั้น รวมถึงผู้บริหารอีก 10 คนที่เกี่ยวข้องไม่ได้เป็นการทุจริตในหน้าที่ แต่เป็นเรื่องของพนักงานคนเดียวที่กระทำการทุจริต
“การทุจริตเงินของธนาคารมีเกิดขึ้นในทุกธนาคารแต่เป็นเงินจำนวนไม่มาก ในกรณีของ ธอส.บังเอิญเป็นการทุจริตของคนคนเดียวที่มีเงินจำนวนสูง มีการใช้ความสามารถส่วนตัวเกี่ยวกับระบบคอมพิวเตอร์ของธนาคารเข้าไปทุจริตเงินของธนาคาร ธนาคารก็ต้องรับผิดชอบความเสียหายไม่ใช่ผู้บริหารที่ไม่มีความผิด” นายอารีพงศ์ กล่าว
ทั้งนี้ ผลการสอบสวนผู้บริหารและการตั้งสำรองความเสียหายที่เกิดขึ้น ทางฝ่ายบริหารได้มีการรายงานให้คณะกรรมการ ธอส.รับทราบในการประชุมที่ผ่านมาเป็นที่เรียบร้อยแล้ว ซึ่งเชื่อว่าการตั้งสำรองไม่กระทบกับผลการดำเนินงานของธนาคารให้เกิดปัญหา แต่ต้องยอมรับว่าอาจจะส่งผลทำให้กำไรลดน้อยลงบ้าง